Pyn is 'n sein wat jou liggaam na jou verstand stuur. Jou verstand interpreteer die sein en stuur dan weer 'n sein terug na jou liggaam. In hipnose werk ons met die verstand en die boodskappe wat die verstand interpreteer.
Wat is hipnose nou eintlik? Die antwoord gaan verskil afhangend van wie jy vra. Die rede hiervoor is dat hipnose baie konteks gedrewe is, dus gaan die definisie verander wanneer die konteks verander. Nog 'n uitdaging met die definisie is dat verskillende skole verskillende maniere het om mense te hipnotiseer. Die belangrikste is dat jy moet verstaan dat dit "iets" is wat jy tot jou voordeel kan gebruik, hetsy dit is vir persoonlike verandering of vir vermaak.
Een ding is wel seker, hipnose is 'n leerproses. Hoe meer gereeld mens hipnose doen/beoefen hoe beter raak 'n mens daarmee.
My definisie van Hipnose: "Hipnose is 'n kommunikasie proses met daardie deel van 'n mens wat verantwoordelik is vir 'n mens se outomatiese reaksies en gedrag as ook emosies, gewoontes en oortuigings.".
Hipnose kan beskryf word as ’n leerproses waar ons leer om die interne prosesse en reaksies wat outomaties gebeur te beheer en verander.
Gedurende die proses is 'n mens heeltyd by jou bewyssyn en jou verstand neem aktief deel. Jy hoor alles wat gesê word en jy onthou net soveel soos wat 'n mens van ’n gewone gesprek onthou, tensy daar anders voorgestel word en jy die voorstel aanvaar. Instede daarvan dat 'n mens beheer verloor, leer 'n mens om beheer te neem van aspekte wat gewoonlik buite ons beheer is.
Baie keer vra mense vir my hoe hipnose voel, maar die ding is, daar is nie een spesefieke gehipnotiseerde gevoel nie. Vir party mense is dit ’n swaar sinkende gevoel en vir ander ’n ligte sweef gevoel en ander voel weer absoluut niks. Hipnose is 'n persoonlike ervaring wat elke persoon op sy eie manier ervaar. 'n Mens hoef nie anders te voel wanneer 'n mens gehipnotiseerd is nie.
Hipnose is daardie outomatiese proses wat ons doen sonder om daaroor te dink. Voorbeelde van alledaagse hipnotiese oomblikke is: 1. Waar 'n mens besig is om te bestuur en dan lekker dagdroom en skielik agterkom dat jy by jou bestemming is, of dat jy jou afrit gemis het. 2. Wanneer jy jou so in 'n film inleef en jy weet dit is net akteurs wat 'n verhaal uitbeeld, maar wanneer dinge lelik skeefloop vir die hoofkarakter is jy nogsteeds hartseer. 3. Wanneer jy jou so inleef in 'n 3d film en vir 'n projektiel, wat nie die skerm kan verlaat nie, koes.